มาแล้ว! GRAMMY ธุรกิจหลักฟื้้นตัว Q2 ขาดทุนลดลง ครึ่งปีแรกพลิกกำไร
GRAMMY เผยกำไร Q2/58 ขาดทุนลดลง หลังธุรกิจหลักฟื้้นตัว เหลือเพียงธุรกิจทีวีดิจิทัลที่ยังประสบภาวะขาดทุน ขณะที่งวดครึ่งปีแรกพลิกกำไรจากขาดทุนกว่า 1.7 พันลบ.
16 ส.ค. 2558

บริษัท จีเอ็มเอ็ม แกรมมี่ (มหาชน) หรือ GRAMMY รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 มียอดขาดทุนสุทธิ 114.55 ล้านบาท หรือขาดทุนสุทธิ 0.14 บาทต่อหุ้น ขาดทุนลดลง 87.45% จากช่วงเดียวกันของปีก่อนที่มียอดขาดทุนสุทธิ 912.95 ล้านบาท หรือขาดทุนสุทธิ 1.43 บาทต่อหุ้น
ขณะที่ ผลการดำเนินงานช่วง 6 เดือนแรกมีกำไรสุทธิ 262.27 ล้านบาท หรือ 0.32 บาทต่อหุ้น เทียบกับช่วงเดียวกันของปีก่อนที่มียอดขาดทุนสุทธิ 1.7 พันล้านบาท หรือขาดทุน 2.68 บาทต่อหุ้น
 
ทั้งนี้ ผลการดำเนินงานในไตรมาสดังกล่าวที่ขาดทุนลดลง เนื่องจากธุรกิจเพลงฟื้นตัว ส่วนธุรกิจโฮมช้อปปิ้งผ่านจุดคุ้มทุนไปแล้ว นอกจากนี้ยังมีการรับรู้กำไรจากการขายเงินลงทุน เช่น บริษัท อินเด็กซ์ ครีเอทีฟ วิลเลจ จำกัด (มหาชน) คงเหลือแต่ธุรกิจทีวีดิจิทัลที่ยังประสบภาวะขาดทุนในช่วงเริ่มลงทุน ขณะที่ภาพรวมอุตสาหกรรมโฆษณาครึ่งปีแรกยังอยู่ในภาวะทรงตัว และเข้าสู่ช่วงโลว์ซีซันในปลายไตรมาสสอง